Lexx

Lexx var en tysk-kanadisk-britisk science fiction-serie som ble sendt i fire sesonger i perioden 1997 til 2002.Lexx - The Dark Zone – Filmene i Lexikon des Internationalen Films (tysk) Serien kjennetegnes av absurd humor og tildels burlesk samfunnsironi.

 Handling 
Romskipet Lexx er et gigantisk insekt og universets mest destruktive kraft. Det er bemannet av et eksentrisk persongalleri, der de fire hovedpersonene er en kvinnelig kjærlighetsslave, en avdød leiemorder, en mislykket sikkerhetsvakt og et robothode.

I løpet av deres odyssé gjennom rommet driver basale drifter dem inn i episodiske, pikareske eventyr, som i sin alminnelighet ender med at samtlige involverte, bortsett fra hovedpersonene, omkommer. I de senere episodene antar historien en mørkere dimensjon, og serien avsluttes på Jorden.

Lexx ble i en årrekke sendt i reprise på TV-stasjoner verden over, og har oppnådd kultstatus i science fiction-miljøer.
 Rollebesetning 
Mannskapet ombord Lexx drives i all hovedsak av angst, erotisk lyst og sult. Mens Lexx seiler gjennom et ugjestmildt og kaotisk univers, settes mannskapets relasjoner til hverandre og til en rekke bipersoner stadig på prøve.

 Protagonister 
 Stanley Tweedle (spilt av Brian Downey): kaptein ombord, tidligere sikkerhetsvakt av fjerde klasse og mislykket kurér i et like mislykket opprør mot universets diktatoriske herskere.
 Zev Bellringer (spilt av Eva Habermann/Xenia Seeberg): en kvinne som er vokst opp i en hustrubank på en fremmed planet, men som ble avvist av sin vordende ektemann. Avvisningen førte til at hun ble dømt til å bli kjærlighetsslave, en transformasjon som bare delvis ble vellykket. I første og deler av annen sesong spilles rollen av Eva Habermann (på rollelisten staves navnet da Zev), senere i serien erstattes Habermann av Xenia Seeberg (oppført som Xev på rollelisten).
 Kai (spilt av Michael McManus): den siste av klanen Brunnen-G, som ble utryddet av universets herskere for 2000 år siden. Han selv omkom i samme krig, men ble holdt kunstig i live for å bli brukt som leiemorder.
 790 (med Jeffrey Hirschfields stemme): et robothode som ved et uhell ble løst fra sin kropp, og derefter utsatt for kjærlighetstransformasjonen som var beregnet på Zev – noe som medfører at 790 er håpløst forelsket i henne. I senere episoder forelsker 790 seg i stedet i Kai.
 Romskipet Lexx selv (med Tom Gallants stemme) er et levende, antageligvis kvinnelig vesen. Lexx må stadig ha tilført næring, og får dét ved å fordøye deler av eller hele planeter, noe som skaper moralske dilemmaer for besetningen. Lexx måler omtrent tolv kilometer i lengde, og disponerer blant annet mindre, møllformede fartøy som gjør det mulig å bevege seg i og utenfor skipet.
 Lyekka (spilt av Louise Wischermann): en menneskeetende plante i kvinneform.

 Antagonister 
 Hans guddommelige skygge: en skruppelløs hersker over et omfattende despoti.
 Giggerotta: en kvinnelig kannibal, som blant annet lykkes i å bli Pave.
 Isambard Prince: herskeren på en ildplanet; Prince antar i løpet av serien en rolle som kan ligne Lucifers.

 Referanser 

 Eksterne lenker 


Kategori:Britiske science fiction-TV-serier
Kategori:Tyske science fiction-TV-serier
Kategori:Canadiske science fiction-TV-serier
Kategori:Tyske fantasyserier
Kategori:Canadiske fantasyserier
Kategori:Britiske fantasyserier
Kategori:Canadiske komiserier
Kategori:Tyske komiserier
Kategori:Britiske komiserier
Kategori:TV-produksjoner på Global Television Network
Kategori:TV-produksjoner på SyFy
Kategori:TV-produksjoner på RTL
Kategori:Canadiske TV-produksjoner fra 1990-årene
Kategori:Britiske TV-produksjoner fra 1990-årene
Kategori:Tyske TV-produksjoner fra 1990-årene
Kategori:Tyske TV-produksjoner fra 2000-årene
Kategori:Canadiske TV-produksjoner fra 2000-årene
Kategori:Britiske TV-produksjoner fra 2000-årene